**FELHÍVÁS**

**Modellvállalat program**

A Közlekedéstudományi Intézet a GINOP-6.2.6-20-2020-00001 „Ágazati Képzőközpontok, okos struktúrák és képzőhely alternatívák” projekt keretében versenyt szervez **„Modellvállalat”** program címmel.

A verseny célja, hogy a részt vevő tanulók a munkaerőpiacra kilépve képesek legyenek a munkahelyi elvárásoknak könnyebben megfelelni, továbbá önállóan vállalkozásba, fejlesztésbe kezdeni; egy adott szakterülethez, termelési/szolgáltatási iparághoz kapcsolódó kkv működtetését megtervezni és ellátni.

A valóságos helyzetek feldolgozásán alapuló program a szakképzés elméleti ismeretanyagának bővítésére irányul, így lehetőséget biztosít az adott ágazatban működő munkahelyek modellezésére, valamint vállalkozások működésének megismerésére.

**A szimulációs programra olyan, technikumban tanuló 9-10. évfolyamos hallgatók 3 fős csapatainak jelentkezését várjuk, akik a gépészet, közlekedés és szállítmányozás, valamint elektronika és elektrotechnika ágazatokban folytatják tanulmányaikat.**

A verseny belépő fordulóját tervezetten 2021. októberében valósítjuk meg, mely során a csapatok betekintést nyernek a program tematikájába, valamint elkészítik és beküldik alapötletük fejlesztési koncepcióját. A szakmai zsűri értékelése után 34 csapat folytathatja a vetélkedést, és teljesítheti a fennmaradó modulokat. A program időtartama alatt havi rendszerességgel online tananyagokat teszünk közzé, melyhez a csapatoknak hozzáférést biztosítunk. A fordulók során a tanulók a közzétett tartalmakra épülő teszteket töltenek ki, kiegészítik alapkoncepciójukat, és elkészítik annak üzleti tervét. A 2022. májusi döntőn a legjobb 10 csapat vesz részt.

A programra a modellvallalat@kti.hu e-mail címen lehet jelentkezni jelen felhívás „MVSZ\_jelenkezesi\_sablon” dokumentum beküldésével.



**A jelentkezési határidő: 2021. október 13. 16:00**

**A verseny díjazása:**

* A kiválasztott 34 csapat **102 tanulója** havi **nettó 19.000 Ft-os motivációs támogatásban** részesül (2021. november – 2022. április, összesen 6 hónap).
* A kiválasztott **34 csapat tanulói** számára (térítésmentesen) lehetőség nyílik egy **külföldi tanulmányúton** való részvételre, ahol megismerhetik egy európai nagyvállalat működését.
* A döntő legjobb csapatai pénzjutalmat kapnak az alábbiak szerint:
	+ **1. helyezett csapat: 150.000 Ft/fő**
	+ **2. helyezett csapat: 120.000 Ft/fő**
	+ **3. helyezett csapat: 90.000 Ft/fő**
* A **leginnovatívabb ötlet** különdíjban részesül, melynek összege: **90.000 Ft/fő**